Primarul comunei Blejoi, Adrian Dumitru, a anunțat că vrea să rezilieze contractul cu Hidro Prahova, operatorul de apă și canalizare al Consiliului Județean Prahova. Edilul consideră că tarifele practicate sunt foarte mari în raport cu alți furnizori de pe piață.
Primăria Blejoi a încheiat cu Hidro Prahova contractul de apă și canalizare în anul 2019, cu un plan tarifar gradual, care să asigure o creștere suportabilă din partea populației în primii trei ani.
”La momentul desemnării companiei Hidro Prahova ca operator în comună, obiectivele noastre erau negocierea unui tarif preferențial și promovarea unor proiecte de modernizare a infrastructurii de apă și canalizare de care Blejoiul avea nevoie, pe fondurile europene la care furnizorul de apă potabilă avea acces prin POIM. Am obținut un preț semnificativ mai mic, în comparație cu celelalte localități, pe care am și reușit să-l menținem în primii ani de contract” a declarat primarul comunei, Adrian Dumitru, pentru publicația locală Info Blejoi.
În ultimii doi ani, Hidro Prahova a majorat constant tarifele la apă și canalizare, iar autoritățile din Blejoi au început să primească numeroase sesizări din partea localnicilor.
Din acest motiv, conducerea Primăriei Blejoi este decisă să rezilieze contractul cu Hidro Prahova și să organizeze o licitație pentru desemnarea unui alt operator.
Contactat de Observatorul PRahovean, primarul Adrian Dumitru a confirmat informația.
”Având în vedere semnalele pe care le primim de la blejoieni, aceasta este varianta pe
care o luăm în calcul. În functie de ce vor decide oamenii, noi vom demara procedurile legale” a spus edilul, care candidează pentru un nou mandat din partea PSD.
Reamintim că Hidro Prahova se află în topul celor mai scumpi furnizori de apă și canalizare din țară, cu un tarif de 14,14 lei/mc, fără TVA.
Informația apare în statistica Autorității Naționale de Reglementare pentru Serviciile Comunitare de Utilități Publice (ANRSC) privind tarifele operatorilor la nivel național la nivelul lunii martie 2024.
La polul opus se află operatorul Apa Nova Ploiești cu un tarif la apă și calnmalizare de 6,88 lei/mc.